ངེད་འདི་ནས་འཚེར་སྤྲོ་བ་ཡིན་པས། གནས་སུ་མ་ཕེབས་གྱི་བར་དུ་ཁ་ཆར་མ་བཏང་ཅིག །ཅེས་བརྗོད། དེའི་དམིགས་པ་ནི། དེར་གནས་པའི་ས་བདག་ཀླུ་གཉན་རྣམས་བྲ་མའི་ལྕགས་ཚན་གྱིས་བཤད་ནས་ཁ་ཆར་མི་བཏང་བར་ཁས་བླངས་ཏེ། དེ་རྣམས་ཀྱི་དབང་པོ་སྒོ་ལྔ་ནས་མེ་དམར་ཕྱུ་རུ་རུ་འབར་ནས། སྣང་སྲིད་ལྷ་ཀླུ་ས་བདག་རྣམས་འཚིག་ལ་ཁད་དེ་ཆར་བཅད་པས། ནམ་མཁའ་དང་ཞིང་ཉི་མ་ཚ་བར་བསྒོམ། ཀུན་གྱིས་དེ་ལྟར་ཉམས་སུ་ལེན་པ་གལ་ཆེ་བ་ཡིན། དེ་ནས་ཁལ་རྟ་ཡོད་ན་བཀལ་ཐོན་པ་དང་།
དེ་ཡང་རྗེས་ལ་དག་པ་རྣམ་གསུམ་ནི། རྗེས་ཆོག་བྱས་པས་སྣང་སྲིད་དག །ཅེས་གསུངས་པས། ཕཊ་བརྗོད་པ་ཙམ་གྱིས་སྔར་གྱི་ལྕགས་ཁང་དེ་ཉིད་ཡོངས་སུ་པ་ལས་རིན་པོ་ཆེ་སྣ་ཚོགས་གྲུབ་པའི་ས་གཞི་འདོད་ཡོན་སྣ་ཚོགས་འབྱུང་བ་བཞི་རུ་བསྐྱེད་ལ། དེའི་སྟེང་དུ་རང་དང་ལྷ་འདྲེ་ཐམས་ཅད་སློབ་དཔོན་སློབ་བུའི་ཚུལ་དུ་བསྒོམ། དེ་ནས་རང་ཉིད་མལ་གྱི་ཉལ་སར་སྐྱིལ་ཀྲུང་བཅས་ནས་བསྡད་ལ། སེམས་ཅན་ཐམས་ཅད་ཀྱི་དོན་དུ་སྐྱབས་འགྲོ་དང་སེམས་བསྐྱེད་དེ། སྭ་བྷ་ཝས་སྟོང་པར་གྱུར་པའི་ངང་ལས། བྷྲཱུཾ་ལས་རིན་པོ་ཆེ་སྣ་ཚོགས་གྲུབ་པའི་ས་གཞི་རྣམ་པར་དག་པའི་དབུས་སུ་པཾ་ལས་པདྨ་ཨ་ལས་ཟླ་བའི་སྟེང་དུ་ཧྲཱིཿདཀར་པོ་འོད་ཟེར་ཀུན་ཏུ་འཕྲོ་བ་ལས་འོད་ཟེར་ཕྱོགས་བཅུར་འཕྲོས་པས། སངས་རྒྱས་དང་བྱང་ཆུབ་སེམས་དཔའ་ཐམས་ཅད་མཆོད། སེམས་ཅན་ཐམས་ཅད་སྨིན་འོད་ཟེར་ཚུར་འདུས་ཡོངས་སུ་གྱུར་པ་ལས་བདག་ཉིད་ཐུགས་རྗེ་ཆེན་པོ་ཁ་སརྤཎི་སྐུ་མདོག་དཀར་པོ་ཞལ་ཅིག་ཕྱག་གཉིས་པ། གཡས་མཆོད་སྦྱིན་གཡོན་པདྨ། དར་དང་རིན་པོ་ཆེའི་རྒྱན་དུ་མས་བརྒྱན་པ། ཞབས་སེམས་དཔའི་སྐྱིལ་ཀྲུང་དུ་བཞུགས་པའི་དབུ་ལ། ཟླ་བའི་གདན་ལ་བླ་མ་འོད་དཔག་མེད་བཞུགས་པ། དེ་གཉིས་ཀྱི་དཔྲལ་བར་ཨོཾ། མགྲིན་པར་ཨཱཿ ཐུགས་ཀར་ཟླ་བའི་སྟེང་ཧྲཱིཿ ཧྲཱིཿལས་འོད་འཕྲོས་པས་སངས་རྒྱས་དང་བྱང་ཆུབ་སེམས་དཔའ་སྤྱན་དྲངས་བཛྲ་ས་མ་ཡ་ཛ་ཛཿ ཛཿཧཱུྃ་བཾ་ཧོཿ ཡེ་ཤེས་པ་དང་དམ་ཚིག་པ་གཉིས་སུ་མེད་པ་ལས་མཆོད་པ་ནི། ཨོཾ་བཛྲ་ཨརྒྷཾ་པྲ་ཏིཙྪ་ཡེ་སྭཱཧཱ། ཅེས་སོགས་ཀྱིས་མཆོད་ནས། སྐྱོན་གྱི་མ་གོས་སྐུ་མདོག་དཀར། ཅེས་སོགས་ཀྱིས་བསྟོད་ནས་རང་གི་ཐུགས་ཀའི་ཧྲཱིཿའི་མཐའ་བསྐོར་དུ། ཡི་གེ་དྲུག་པས་གཡས་སུ་འཁོར་བར་བསམ། དེ་ནས་ངག་ཏུ་ཨོཾ་མ་ཎི་པདྨེ་ཧཱུྃ། ཅེས་བརྒྱ་རྩ་བརྒྱད་བགྲང་ཞིང་། ཡིད་ཀྱི་ཐུགས་ཀའི་ཡི་གེ་དྲུག་པ་ལས་འོད་ཟེར་བདུད་རྩིའི་འདོད་ཡོན་ཕུན་སུམ་ཚོགས་པར་སྤྲོས་པས་གནས་གདོན་ལུས་གདོན་སྣང་སྲིད་ཀུན་དེར་གནས་པའི། ལྷ་འདྲེ་རྣམས་ཀྱི་སྡིག་སྡུག་ནད་དང་བསྣད་ཡར་རྨས་འགྲམ། གནས་ཁང་ཞིག་རལ། ནོར་གྱི་ཤོར་གོད་ལ་སོགས་སོས་ནས། ལུས་ཀྱི་ལང་ཚོ་བཀྲག་མདངས་དང་ལྡན་ཞིང་ལྷ་འདྲེ་རང་དང་གནས་ཁང་དང་ལོངས་སྤྱོད་ཀྱིས་ལྷ་འདྲེ་གཞན་གྱིས་ལུས་དང་གནས་ཁང་ལོངས་སྤྱོད་ཐམས་ཅད་ཟིལ་གྱིས་མནན་པར་བསམ་མོ། དེ་ནས་ཡུམ་ཆེན་གྱིས་རྗེས་ཆོག་ནི། ཕཊ་རང་ཉིད་མ་ཅིག་དཀར་མོ། ཕཊ་མདུན་དུ་ཡུམ་ཆེན་སེར་མོ། ཕཊ་བར་དུ་སྣང་སྲིད་ལྷ་འདྲེ་རྣམས་བསམ་མོ། །མ་ཅིག་ཡུམ་ཆེན་གཉིས་ཀྱི་ཐུགས་ཀའི་ཨ་དཀར་སེར་ལས་འོད་ཟེར་ལ་སོགས་སྔར་ལྟར་བབས་པས། སྣང་སྲིད་ཀྱི་དོན་སྔར་ལྟར་བསམ་ཞིང་། ཕཊ་ཅེས་སོགས་དང་། དམིགས་པ་བརྒྱ་རྩ་བརྒྱད་དང་། ཨོཾ་ག་ཏེ་གང་སྐབས་བཟླའོ། །ཡུམ་ཆེན་རྗེས་ཆོག་གོ །དེ་ནས་ཕཊ་གཉིས་བཟླས་པ་ཙམ་གྱིས་གཅིག་གིས་སྣང་སྲིད་ལྷ་འདྲེ་ཐམས་ཅད་མཉེས་ནས། ལྷ་འདྲེ་རྣམས་ཀྱིས་བྱིས་པ་དཀར་མཛེས་ཡིད་དུ་འོང་བའི་རོ་གཅིག་རང་ལ་འཆི་བ་མེད་པ་ཚེའི་དངོས་གྲུབ་ཏུ་ཕུལ་བར་བསམ། གཅིག་གིས་ཡུམ་ཆེན་རང་ལ་ཐིམ་ནས། རང་ཉིད་རྗེ་བཙུན་མ་དམར་མོ་གཅིག་ཏུ་གྱུར་པའི་གྲི་གུག་གིས་རྩེ་མོས་རོ་དེ་བླངས་ནས་གཡོན་གྱི་ཀ་པ་ལའི་ནང་དུ་བཅུག་སྟེ། གྲི་གུག་གིས་རྒྱབ་པས་དམར་ཉོབ་ཀྱིས་སོང་བར་བསམ། ངག་ཏུ་རཾ་ཡཾ་ཁཾ་གསུམ་བརྗོད་པ་ཙམ་གྱི་ཐུགས་ཀ་ནས་མེ་ཆུ་རླུང་གསུམ་སྤྲོས་པས། ཤ་ཁྲག་གི་དངོས་པོ་སྲེག་སྦྱོང་བཀྲུས་ནས་དྭངས་མ་ལ་ཨོཾ་ཨཱཿཧཱུྃ། གཉིས་བརྗོད་པ་ཙམ་གྱིས་གཅིག་གིས་ཟག་མེད་ཡེ་ཤེས་ཀྱི་བདུད་རྩི་གྱུར་པར་བསྒོམ། གཅིག་གིས་རང་གི་འཐུང་བ་ཙམ་གྱིས་གཟི་བརྗིད་ལོངས་སྤྱོད་ཕུན་སུམ་ཚོགས་ཏེ། ཚེའི་དངོས་གྲུབ་དུ་གྱུར་པར་བསྒོམས། ཞེས་དངོས་གྲུབ་བླང་ངོ་། དེ་ནས་ཡིག་བརྒྱ་བསྔོ་བས་དགེ་རྩ་དག །ཅེས་གསུང་པས། མ་འབྱོར་པ་དང་ཉམས་པ་དང་། གང་ཡང་བདག་བློ་གཏི་མུག་པས། །ལེགས་སྤྱོད་འདི་ལ་ཉེས་བྱས་གང་། །གང་ཕྱིར་ལུས་ཅན་སྐྱབས་གྱུར་པ། །དེ་ཀུན་གནས་བདག་རྣམས་ཀྱིས་བཟོད་པར་གསོལ། །གང་ཡང་བདག་ཅག་ལས་དང་པོ་པའི་སེམས་ཅན་དུ་གྱུར་པས། གཅོད་ཡུལ་ཉམས་སུ་བླང་བ་ལ། ཆད་པ་དང་ལྷག་པ་གོང་འོག་འཁྲུག་པ་ཏིང་ངེ་འཛིན་མི་གསལ་བ། མཆོད་པའི་དངོས་པོ་ཆུང་ཞིང་ངན་པ་གཙང་སྤྲས་ལ་ཕྱེད་པ། མདོར་ན་ཉེས་པའི་ཚོགས་ཅི་མཆིས་པ་ཐམས་ཅད་བཟོད་པར་མཛད་དུ་གསོལ། ཨོཾ་བཛྲ་ས་ཏྭ་ས་མ་ཡ་ཅེས་སོགས་ཡི་གེ་བརྒྱ་པས་ལྷག་ཆད་ཁ་བསྐང་བར་བྱའོ། དེ་ནས་བསྔོ་བ་ནི། ཟབ་དོན་ཐུགས་སྙིང་ལས་ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་གྲུབ་ཐོབ་གཅོད་ཀྱི་བརྒྱུད་པའི་བླ་མ་ཐམས་ཅད་བདག་དང་སྣང་ཞིང་སྲིད་པའི་ལྷ་འདྲེ་ཐམས་ཅད་ལ་དགོངས་སུ་གསོལ། ལྷ་འདྲེ་ཁྱེད་རྣམས་ཀྱིས་དང་པོ་བདག་ལ་ཆོ་འཕྲུལ་གདུབ་རྩུབ་བསྟན་ཞིང་གནོད་པ་བསྐྱལ་བ་དང་། ཕྱི་ནས་གུས་པར་འདུད་ཅིང་ཕན་བཏགས་པ་དང་། བདག་གིས་ཀྱང་ཁྱེད་རྣམས་ལ་སྤྱོད་ལམ་འཇམ་པོས་ལུས་སྦྱིན་པར་བཏང་བ་དང་། སྤྱོད་ལམ་རྩུབ་མོས་གནོད་པ་བསྐྱལ་བ་ལ་སོགས་པ་ཐབས་སྣ་ཚོགས་ཀྱིས་སྒོ་ནས་ལྷ་འདྲེ་བྱང་ཆུབ་ཀྱི་ལམ་ལ་བཀོད་པའི་དགེ་བའི་རྩ་བ་ལ་བརྟེན་ནས་ལྷ་འདྲེ་ཁྱེད་རྣམས་ཀྱི་རྒྱུད་ལ་ཡོད་པའི་བསམ་སྦྱོར་ཉོན་མོངས་པའི་གདུག་རྩུབ་ཐམས་ཅད་ཞི་ནས། བྱམས་སྙིང་རྗེ་བྱང་ཆུབ་ཀྱི་སེམས་དང་ལྡན་པར་གྱུར་ཅིག ཁྱེད་རྣམས་ཀྱིས་བདག་ལ་མཐོ་མཚམས་ཞིང་གནོད་པ་བསྐྱལ་བ་དང་། ཕྱིས་ནས་ཆོས་བྱས་ཅིང་གུས་པར་བཏུད་པའི་དགེ་བའི་རྩ་བ་ལ་བརྟེན་ནས། རྒྱལ་པོ་བྱམས་པའི་སྟོབས་དང་། གནོད་སྦྱིན་ཤ་ཟ་སྤུན་ལྔ་བཞིན་དུ། བདག་གིས་འཁོར་གྱི་འདུས་པ་དང་པོར་གྱུར་ཅིག ཁྱེད་རྣམས་ཀྱིས་ལས་ངན་གྱི་སྒྲིབ་པ་བག་ཆགས་དང་བཅས་པ་སྐད་ཅིག་ཉིད་ལ་བྱང་ཞིང་དག་ནས་ཀུན་མཁྱེན་སངས་རྒྱས་ཀྱི་གོ་འཕང་རིན་པོ་ཆེ་ཐོབ་པར་གྱུར་ཅིག །རྣལ་འབྱོར་པ་བདག་གིས་ཀྱང་ལྷ་འདྲེ་ཁྱེད་རྣམས་ལ་ལུས་སྦྱིན་པ་བཏང་བ་དང་། བྱམས་པའི་སེམས་ཀྱིས་ཁྱེད་རྣམས་རྗེས་སུ་བཟུང་བའི་དགེ་བའི་རྩ་བ་ལ་བརྟེན་ནས། རྒྱལ་པོ་ཟླ་འོད་དང་། རྒྱལ་བུ་དགེ་དོན་བཞིན་དུ་ཕ་རོལ་ཏུ་ཕྱིན་པ་ཐམས་ཅད་མྱུར་དུ་རྫོགས་ནས་རང་གཞན་ཐམས་ཅད་དོན་གཉིས་ལྡན་པའི་སངས་རྒྱས་རིན་པོ་ཆེ་མྱུར་དུ་ཐོབ་པར་གྱུར་ཅིག །ཅེས་བསྔོ་བ་བྱའོ། །སྤྱིར་རྗེས་ཆོག་འདི་རྣམས་གཟབ་ན་གཅོད་ལམ་དུ་འགྲོ་བ་ཡིན་པས། ཤིན་ཏུ་གལ་ཆེའོ། །དེ་ནས་བཀྲ་ཤིས་ནི། བཅོམ་ལྡན་ཤཱཀྱ་ཐུབ་པ་ཡིས། ཅེས་སོགས་གོང་དུ་གཏོར་གཞོང་མའི་འགབ་ཏུ་ཡོད་པའི་བཀྲ་ཤིས་དེ་ལྟར་བྱའོ། །དེ་ནས་སྔར་རྡོ་གཏེལ་ཁྲིད་ནས་ཡོད་ན། ། རང་གི་ཡིག་དྲུག་བཟླ་ཞིང་རྡོ་གཏེལ་ལ་ལུ་བྱེད་ཅིང་། རྡོ་གཏེལ་དེ་ཐུགས་རྗེ་ཆེན་པོར་བྱིན་གྱིས་རླབས་ལ་དཀར་ཐ་ར་ར་རང་རང་གི་གནས་སུ་ཐལ་བར་བསྒོམ་ལ། སྔར་གྱི་གཉན་ས་དེ་ལ་རང་གི་རྒྱབ་བསྟན་ནས་རྡོ་གཏེལ་རྒྱབ་ཏུ་འཕང་ངོ་། དེ་ནས་ཐབ་ཁ་མལ་བསྡུད་གཉན་མིག་དག །ཅེས་གསུངས་པས། ཀཾ་ཀ་ནི་དང་ཡིག་བརྒྱ་བརྗོད་ཅིང་། ཉལ་ས་དང་ཐབ་ཁ་བཤིག་གོ །དེ་ནས་ལྷ་འདྲེ་རྣམས་ལ་རྟེན་གྱི་སྐྱེལ་དར་བཞག་པ་ནི། རྡོ་ལ་ཡིག་དྲུག་བརྐོ་ལ་ཐུགས་རྗེ་ཆེན་པོར་བསྒོམ། ཡེ་ཤེས་པ་སྤྱན་དྲངས་ལ་བསྟིམ། གཉན་ས་འདིར་གནས་པའི་སྣང་སྲིད་ཀྱི་ལྷ་འདྲེ་བཀའི་ལྷ་མ་སྲིན་སྡེ་བརྒྱད་རྣམས་ཀྱིས་ཡི་གེ་འདི་ཕྱག་འཚལ་བའི་རྟེན། མཆོད་པ་འབུལ་བའི་གནས། གསོལ་བ་བཏབ་པའི་ཡུལ་དུ་འབྱུང་བར་གྱུར་ཅིག །ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ། ཕཊ་མཇུག་བསྡུད་ཕྱིར་བཞག་རྣམ་གསུམ་ནི། ཤ་སོགས་སྣང་སྲིད་བཞག་པ་གཅེས། ཅེས་གསུངས་པས། ཕཊ་གཅིག་བྱས་པ་ཙམ་གྱིས་རང་གི་ཤ་ཁྲག་ཉིལ་གྱིས་སོང་སྟེ། གཉན་ས་སྟིམ་གྱིས་གང་ནས་མལ་དུ་ལྷ་འདྲེ་རྣམས་ཀྱིས་བསྒོ་བཤའ་བྱེད་པར་བསམ་ལ། ངག་ཏུ་བདག་གིས་གནས་པོ་ཆེན་པོ་གནས་བདག་ཆེན་པོ་འདི་རྣམས་ལ། ཁྱོད་སྣང་ཞིང་སྲིད་པའི་ལྷ་འདྲེ་ཐམས་ཅད་ཀྱིས་གནོད་དང་འཚེ་བ་མ་བྱེད་གཅིག །གལ་ཏེ་བདག་གིས་གནས་པོ་འདི་ལ་གནོད་པ་བྱས་ན། ཡེ་ཤེས་ལྷའི་དམག་ཚོགས་འདྲེན། གནམ་ལྕགས་རྡོ་རྗེའི་སྒྱོག་རྒྱབ། ཡུངས་དཀར་དྲག་པོའི་ཐུན་བརྡེག །འཁོར་ལོ་འབར་བས་རྩིབ་ལ་སྐྱོན། དེ་བས་ལོངས་སྤྱོད་ཆེན་པོ་འདིས་ཚིམ་པར་གྱིས་ལ། སྤྱིའི་ལྷ་འདྲེ་ཐམས་ཅད་ཀྱིས་གནས་བདག་འདི་རྣམས་ལ་གནོད་འཚེ་མ་བྱེད་ལ། དགའ་མགུར་བྱང་ཆུབ་ཀྱི་སེམས་དང་ལྡན་ནས། སོ་སོ་རང་རང་གི་གནས་སུ་གྱེས་ཤིག །ཅེས་བརྗོད། ཤེས་པ་ཀེང་རུས་གར་བྱེད་གཅེས། བཞད་པའི་གད་རྒྱངས་བཅུ་གཉིས་གཅེས། ཅེས་གསུངས་པས། ཕཊ་ཅེས་བརྗོད་པས་ཁྲོས་མ་དགུ་ལ་སོགས་པའི་ཕྱི་ཡི་ཟིལ་ནོན་ཐམས་ཅད་བདག་གིས་ཐུགས་ཀར་བསྡུ། དེ་ནས་འགྲོ་བ་དང་སྤྲད་ལ་ཕཊ་གཅིག་བརྗོད་པས་རང་གི་རུས་པ་ཕྱི་ན་ཤ་དང་ཆུ་རྒྱུས་མེད་པ། ནང་ན་རྐང་དང་ལྷ་བ་མེད་པའི་རུས་པ་དཀར་སི་ལི་བ། རྐང་དང་ལྷ་བ་ལྷུ་ཚིགས་གི་བར་ན་མེ་ལྷབ་ལྷབ། དུ་བ་ཐུལ་ཐུལ་བྱེད་པ་གར་ཁྱུག་ཁྱུག་བྱེད་ནས་ངག་ཏུ། ཧ་ཧ། ཧི་ཧི། ཧུ་ཧུ། ཧེ་ཧེ། ཧོ་ཧོ། ཧཾ་ཧ། ཅེས་པ་བཞད་པའི་གད་རྒྱངས་བཅུ་གཉིས་སྒྲོག་ཅིང་། ཕྱི་བལྟས་མི་བྱེད་ཅིང་གཞན་ས་མ་བུད་ཀྱི་བར་དུ་འགྲོ་བ་ཡིན། དེ་ནས་ཕ་ལྟའི་གཉན་མགོ་མཐོང་བ་དང་། དབང་བསྡུད་ལ་སོགས་གོང་དང་འདྲ་བ་ཡིན། གཅོད་འཕྲོ་མི་བཅད་ན་གོང་གི་དེ་ལྟར་བྱེད་པ་ཡིན་ལ། གཅོད་འཕྲོ་བཅད་ནས་ཁྱིམ་དུ་འགྲོ་ན། གོང་ལྟར་རྡོ་གཏེལ་བཟུང་མི་དགོས། གད་རྒྱངས་བཅུ་གཉིས་སྒྲོག་ཅིང་། ཡར་མར་མི་མཐོང་པའི་ས་མཚམས་སུ་ཁྱུང་ནག་བཞག་དགོས་ཏེ། དཀར་སྦྱོར་ལས། ཕྱི་ཐེམ་ཕྱི་རུ་མ་ནོན་ན། ནོར་ལེན་ཕྱི་རྗེས་སྙེག་པ་འདྲ། དེ་ལ་དམག་དཔོན་ཁྱུང་ནག་བཞག །ཅེས་གསུངས་པས་ཡར་གཉན་ས་མི་མཐོང་། མར་ཁང་པ་མི་མཐོང་བའི་མཚམས་སུ། ཐོ་གཅིག་བརྩིག་ལ་བྱ་ཁྱུང་གི་སྐུའམ། ཁྲ་བྲིས་ལ་ཁ་ཕྱི་རྗེས་ས་བསྟན་ནས་བཞག་ལ། ངག་ཏུ་ཁྲ་ཁྲ་ཞེས་བརྗོད་པས་བྱ་ཁྱུང་ནག་པོ་མེའི་གཤོག་པ་ཅན་གསུམ་གྱིས་ལག་་་སྦྲེལ་ནས་ཁ་ཕྱི་རྗེས་སུ་གྱུ་ནས་ཡོད་པར་བསྒོམ། དེ་ནས་ཕཊ་བརྗོད་པས་རང་དང་གནས་ཁང་གི་བར་ལ་འོད་སྣམ་ཤར་ཙམ་གྱིས་འབྲེལ་བའི་ལམ་ལ། ཕཊ་བརྗོད་པས་རང་གི་རྣམ་པར་ཤེས་པའི་ངོ་བོ་གསེར་གྱི་རྡོ་རྗེ་རྩེ་ལྔ་པར་གྱུར་ནས་ཧྲི་ལི་ལི་འོད་ཀྱི་ལི་ལི་སོང་ནས་ཁྱིམ་དུ་ཕྱིན་པར་བསྒོམ་མོ། ནད་པ་མི་སྐྱ་ཕོ་མོ་དང་། གཅོད་དམིགས་བཟུང་མི་ཤེས་པ་ཡིན་ན། རྗེས་ཆོག་གི་བྱེད་ལས་ཐམས་ཅད་གཅོད་དཔོན་གྱི་རོགས་བྱེད་དགོས་སོ། །སྤྱིར་གཅོད་བྱེད་པ་ལ་གཅོད་མགོ་དང་། གཅོད་འཕྲོ་གཟབ་པ་རྣལ་འབྱོར་དམ་ཚིག་ཡིན། ཅེས་གསུངས་པས། གཅོད་འཕྲོ་གཅོད་ནས་ཁྱིམ་དུ་འགྲོ་བསམ་པའི་གཉན་ས་དེ་ལ་སློང་ཚད་དང་ཆོད་ཚད་ཚུལ་བཞིན་དུ་ཐོན་པ་གལ་ཆེའོ། །དེས་རྗེས་ཀྱི་བྱ་བ་སོང་། དེ་ལྟར་སྦྱོར་དངོས་རྗེས་གསུམ་གཅིག་ཏུ་དྲིལ་བའི་སྒོ་ནས། བདུད་ཀྱི་གཅོད་ཡུལ་དགོས་འདོད་ཀུན་འབྱུང་རིན་པོ་ཆེ་མུ་ཏིག་གི་ཕྲེང་བ་ཞེས་བྱ་བ་སོང་ངོ་། །ཀྱེ་མ་འདི་ལ་མི་བརྩོན་སུ་ཞིག་ཡོད། །རྒྱལ་བའི་རྒྱལ་ཚབ་དགོངས་རྒྱུད་དམ་ཆོས་འདི། ཐར་པའི་ལམ་སྟོན་འདྲེན་མཆོག་དམ་པ་ཡིན། །ཟབ་རྒྱས་ཀུན་ཁྱབ་ཀུན་ཕན་ནོར་བུ་འདི། །ཕྱོགས་འཛིན་གྲུབ་མཐའ་སྤང་བའི་ཐོ་བ་ཡིན། །རིན་ཆེན་རིན་ཐང་མེད་པའི་གཅོད་གཞུང་འདི། །གདུལ་བྱ་དང་བ་འདྲེན་པའི་ལྕགས་ཀྱུ་ཡིན། །ཆོས་པའི་ཤན་འབྱེད་ཆོས་ཀྱི་གསེར་གླིང་ཡིན། །ལྷ་འདྲེ་དབང་སྡུད་གསང་བའི་ལྕགས་ཀྱུ་ཡིན། །ཉོན་མོངས་ལམ་སློང་ཡེ་ཤེས་མེ་དཔུང་ཡིན། །བར་ཆད་ལམ་སློང་བཀྲ་ཤེས་དཔལ་འབར་ཡིན། །འཆི་བདག་བདུད་དཔུང་སྲུང་བའི་འཁོར་ལོ་ཡིན། །ནད་རྣམས་ཀུན་འཇོམས་སྨན་གྱི་རྒྱལ་པོ་ཡིན། །དྲག་སྔགས་ཀུན་བཟློག་བྱད་མ་འབུམ་སྡུག་ཡིན། །བྱང་ཆུབ་ལམ་སྒྲོན་ཐར་པའི་ཐེམ་སྐས་ཡིན། །འཆི་བ་ལམ་སློང་ཆོས་སྐུའི་ཞིང་ཁམས་ཡིན། །ཀྱེ་མ་འདི་ལ་མི་འཇུག་སུ་ཞིག་ཡོད། །གཅོད་གཞུང་ཟབ་རྒྱས་རྒྱ་མཚོ་རྒྱ་ཆེན་ལས། །ཉུང་འདུས་ཟབ་དོན་དོན་འདི་བཀོད་པ་ནི། །ཚད་མ་གསུམ་ལྡན་མན་ངག་དམ་པ་ཡིན། །རང་བཟོ་ཕོ་ཚོད་འདི་ལ་མ་མཆིས་སྙམ། །འོན་ཀྱང་མ་ཤེས་ལོག་ཤེས་འགལ་འཁྲུལ་ཚོགས། །གཅོད་བརྒྱུད་མཁས་གྲུབ་རྣམས་ལ་གཟོད་པར་གསོལ། །ལེགས་པའི་ལམ་སྟོན་དགེ་བའི་ཚོགས་མཆིས་ན། །འགྲོ་ཀུན་བདུད་བཞིའི་མཐའ་ལས་རྒྱལ་བར་ཤོག །གཅོད་གཞུང་འདི་རང་བཟོ་དང་ཕོ་ཚོད་མ་ཡིན་པའི་དོན་ནི། མ་ཅིག་གིས་གསུངས་པའི་ཞལ་གདམས་བཅུ་གསུམ་མ། བཅུ་བཞི་མ། ཉེར་ཞི་རིན་ཆེན་སྒྲོན་མ། དྲག་སྔགས་རིང་མོ། སྡོང་པོ་གསེར་ཀླག །སྤ་ཡིག་ལ་སོགས་རྣམས་དང་། ཨཱརྱ་དེ་བས་མཛད་པའི་གཞུང་ཆུང་། དམ་པས་མཛད་པའི་དམིགས་པ་སྐོར་གསུམ། པཎྜི་ཏ་དོན་ཡོད་རྡོ་རྗེས་མཛད་པའི་ཟབ་དོན་ཐུགས་སྙིང་། ཀུན་དགས་མཛད་པའི་གཅེས་པ་ཉེར་གཅིག །རྒྱ་མཚོ་ཆུ་གཏེར། ཚད་མེད་དཔལ་འབྱོར་མཛོད་ཆེན། མ་ཅིག་མ་ཅིག་གི་ཞལ་གདམས་གསེར་ཞུན་མ། མ་ཅིག་གིས་གསེར་ཐུར་མ། ཡ་བློས་མཛད་པའི་དཀར་སྦྱོར། ཨོ་རྒྱན་པདྨས་མཛད་པའི་གཏེར་གཅོད། གཞན་ཡང་བླ་མ་གོང་མ་རྣམས་ཀྱིས་མཛད་པའི་ཡིག་སྣ་ལ་སོགས་མན་ངག་རྣམས་ལ་ལ་བརྟེན་ནས། བདུད་ཀྱི་གཅོད་ཡུལ་དགོས་འདོད་ཀུན་འབྱུང་རིན་པོ་ཆེ་མུ་ཏིག་ཕྲེང་བ་ཞེས་བྱ་བ་འདི། ཀཿ ཐོག་པའི་འབངས་ཀྱི་ཐ་མར་གྱུར་པའི་ཀུ་སུ་ལུ་པུཎྱེ་ལ་ཀྵས་སྦྱར་བ་རེ་ཞིག་རྫོགས་སོ། །དཔེ་འདི་ཕྱོགས་དུས་གནས་སྐབས་ཐམས་ཅད་དར་ཞིང་རྒྱས་པར་གྱུར་ཅིག །མངྒ་ལཾ། ཤུ་བྷཾ།